Net om Shaun Abrahams span ál nouerGenl. Johan Booysen, voormalige hoof van die Valke in KwaZulu-Natal, en Monique Taute, hoof van AfriForum se teenkorrupsie-eenheid. Foto: Verskaf Die net span ál nouer rondom adv. Shaun Abrahams, nasionale direkteur van openbare vervolging (NDOV). Die burgerregte-organisasie AfriForum en genl. Johan Booysen, voormalige hoof van die Valke in KwaZulu-Natal, wat vermoedelik onregmatig deur adv. Nomgcobo Jiba geskors is, het Vrydag strafregtelike aanklagte van meineed en regsverydeling teen Abrahams by die Silverton-polisiestasie ingedien. Dit volg nadat die hooggeregshof in Pretoria – in die saak oor Abrahams se onttrekking van die aanklagte teen sy adjunk, Jiba – bevind het dat die weergawes van Abrahams en Marshall Mokgathle, streekshoof van die misdaadeenheid teen gespesialiseerde kommersiële misdade, in hul onderskeie beëdigde verklarings aan integriteit ontbreek. Die hof het ook bevind dat dit Abrahams was wat die aanklagte teen Jiba op aanbeveling van Mokgathle onttrek het. Dit was ook die hof se mening dat Abrahams en Mokgathle se weergawes ernstige vrae oor geloofwaardigheid laat ontstaan, asook dat die verduideliking vir die onttrekking wat deur Abrahams verskaf en deur Mokgathle ondersteun is “ekstreem bisar” is. “Sowel Abrahams as Mokgathle het daarom ’n oortreding luidens artikel 9 van die Wet op Vrederegters en Kommissarisse van Ede (wet no. 16 van 1936) gepleeg, wat bepaal dat enige persoon wat in ’n beëdigde verklaring – afgelê voor ’n persoon wat bevoeg is om ’n bevestigingseed af te neem – ’n onwaar verklaring maak, wetend dat dit onwaar is, skuldig sal wees aan ’n oortreding en met skuldigbevinding tot die wetlike straf vir meineed gevonnis kan word,” sê Monique Taute, hoof van AfriForum se teenkorrupsie-eenheid. Strafregtelike aanklagte van meineed en regsverydeling is Vrydag (23 Februarie 2018) teen adv. Shaun Abrahams, nasionale direkteur van openbare vervolging, by die Silverton-polisiestasie ingedien. Foto: Verskaf Taute meen Abrahams is duidelik nie geskik of bevoeg om in sy pos te dien nie. “AfriForum doen ’n beroep op pres. Cyril Ramaphosa om Abrahams sonder verwyl af te dank en ’n nuwe NDOV aan te stel wat sonder vrees, guns of vooroordeel sal optree.” Abrahams is ook in AfriForum se privaat vervolgingseenheid se visier omdat hy sloer om individue soos oudpres. Jacob Zuma en sy seun, Duduzane, strafregtelik te vervolg op bewerings van korrupsie wat hulle in die gesig staar. Abrahams het in ’n verrassende wending egter onlangs aangekondig dat hy wel strafregtelike vervolging van Duduzane heroorweeg nadat daar aanvanklik besluit is vervolging is ongegrond. Dié saak hou verband met ’n motorongeluk in 2014 op die M1-snelweg in Gauteng wat Duduzane na bewering veroorsaak het. ’n Jong vrouepassasier in ’n ander voertuig, Mekelina Dube, is op slag dood. Abrahams het die saak teen Duduzane hersien nadat adv. Gerrie Nel, hoof van AfriForum se privaat vervolgingseenheid, einde verlede jaar ’n skrywe namens die Dube-familie aan die Nasionale Vervolgingsgesag (NVG) gerig het om ’n nolle prosequi-sertifikaat aan te vra wat dit vir AfriForum moontlik sou maak om Duduzane privaat te vervolg. Kallie Kriel, uitvoerende hoof van AfriForum, meen Abrahams se besluit is ’n oorwinning. Abrahams sal na verwagting vandag aandui of oudpres. Zuma op grond van korrupsieklagte vervolg gaan word of nie. Genl. Johan Booysen, voormalige hoof van die Valke in KwaZulu-Natal. Foto: Verskaf Kriel meen dit is duidelik dat Abrahams “al hoe meer in ’n hoek gedruk word”. Benewens druk deur AfriForum dat Abrahams van sy pos onthef moet word, hang daar ook ’n verdere swaard oor sy kop nadat die hooggeregshof in Pretoria vroeër bevind het dat Abrahams se aanstelling ongeldig was. Die hooggeregshof het in Desember beslis dat Abrahams sy pos moet verlaat. Die NVG het teen dié hofbeslissing geappelleer en dié appèl sal eerskomende Woensdag in die konstitusionele hof aangehoor word. Oudpres. Zuma het op sy beurt ook onlangs stukke by die konstitusionele hof ingedien waarin hy beswaar aangeteken het teen die hooggeregshofbeslissing dat Ramaphosa ’n nuwe NDOV in Abrahams se plek moet aanstel.